คลังวืดภาษี4หมื่นล้าน เตรียมชงรัฐบาลใหม่รีดธุรกิจอี-บิซิเนส
คลังเสียดายดันกฎหมายเก็บภาษี e-Business ไม่สำเร็จ วืดภาษี 4 หมื่นล้าน เร่งให้รัฐบาลเดินหน้าต่อ
26 ก.พ. 2562

คลังเสียดายดันกฎหมายเก็บภาษี e-Business ไม่สำเร็จ วืดภาษี 4 หมื่นล้าน เร่งให้รัฐบาลเดินหน้าต่อ
นายประสงค์ พูนธเนศ ปลัดกระทรวงการคลัง เปิดเผยว่า ร่างพระราชบัญญัติ (พ.ร.บ.) แก้ไขเพิ่มเติมประมวลรัษฎากร ที่กำหนดให้มีการจัดเก็บภาษีมูลค่าเพิ่มจากผู้ประกอบการธุรกรรมอิเล็กทรอนิกส์ (e-Business) ในต่างประเทศ โดยกำหนดให้ผู้ให้บริการทางอิเล็กทรอนิกส์และดิจิทัลแพลตฟอร์มในต่างประเทศ ที่มีรายได้จากการให้บริการทางอิเล็กทรอนิกส์ในประเทศไทยเกินกว่า 1.8 ล้านบาท/ปี ยื่นคำขอจดทะเบียนภาษีมูลค่าเพิ่มหรือภาษีแวตกับกรมสรรพากร ซึ่งจะทำให้กรมสรรพากรเก็บภาษีได้เพิ่มขึ้นปีละ 4 หมื่นล้านบาท ไม่สามารถผลักดันเป็นกฎหมายใช้ได้ทันภายในรัฐบาลชุดนี้
สำหรับ พ.ร.บ. e-Business ได้ผ่านการเห็นชอบจากคณะรัฐมนตรี (ครม.) อยู่ระหว่างการพิจารณาของคณะกรรมการกฤษฎีกา ไม่สามารถเสนอให้สภานิติบัญญัติแห่งชาติ (สนช.) ให้พิจารณาได้ทันก่อนมีการเลือกตั้งใหม่อย่างแน่นอน ซึ่งกระทรวงการคลังต้องรอให้รัฐบาลใหม่มาพิจารณากฎหมายนี้ใหม่ เพราะเป็นประโยชน์ต่อการเก็บรายได้และเศรษฐกิจของประเทศ
"ที่ผ่านมากระทรวงการคลังได้หารือกับผู้ประกอบการต่างประเทศที่อยู่ในข่ายต้องเสียภาษีจากกฎหมาย ก็เห็นด้วยไม่ได้ขัดข้องที่จะเสียภาษี เพียงแต่รอกฎหมายออกมาให้มีความชัดเจนเท่านั้น" นายประสงค์ กล่าว
ด้าน นายเอกนิติ นิติทัณฑ์ประภาศ อธิบดีกรมสรรพากร กล่าวว่า พ.ร.บ. e-Business คาดว่าจะไม่ทันรัฐบาลนี้ ต้องเสนอให้รัฐบาลใหม่เห็นชอบอีกครั้ง กฎหมายดังกล่าวจะทำให้เกิดความเป็นธรรมกับผู้ประกอบการธุรกิจบนแพลตฟอร์มในและนอกประเทศ อย่างไรก็ดีถึงกฎหมายออกไม่ทันก็ไม่กระทบกับการเก็บภาษีของกรมในปีงบประมาณ 2562 จำนวน 2 ล้านล้านบาท และปี 2563 จำนวน 2.11 ล้านล้านบาท เพราะยังไม่มีการประเมินการเก็บในส่วนนี้ไว้ในเป้าหมาย
ทั้งนี้ เทคโนโลยีสมัยใหม่ทำให้การค้าขายสินค้าและให้บริการไม่ต้องมาตั้งมาในประเทศไทย สามารถค้าขายออนไลน์บนแพลตฟอร์มในต่างประเทศ เป็นบริษัทอยู่ต่างประเทศจดทะเบียน เช่น ขายหนังออนไลน์ ดาวน์โหลดเพลง สติ๊กเกอร์ ให้บริการโฆษณา ซึ่งผู้ให้บริการไม่มีภาระต้องเสียภาษีแวต ซึ่งไม่เป็นธรรมกับผู้ประกอบการไทยที่ประกอบธุรกิจลักษณะเดียวกันที่ต้องเสียภาษีแวต และทำให้รัฐบาลสูญเสียรายได้มากขึ้น
สำหรับในต่างประเทศที่มีการเก็บภาษีดังกล่าว พบว่าผู้ประกอบการ 70-80% ที่เป็นบริษัทขนาดใหญ่และมีชื่อเสียงยอมเข้าสู่ระบบการเสียภาษีแวต เพราะเห็นว่าไม่คุ้มกับความเสี่ยงทำผิดกฎหมายเสียค่าปรับภาษีและเสียชื่อเสียงของบริษัท
อย่างไรก็ตาม ขณะนี้กรมสรรพากรได้เตรียมพร้อมระบบไอทีเพื่อรองรับการเก็บภาษีแวตดังกล่าว เพื่อให้เกิดความสะดวกสามารถดำเนินการได้ทันที คาดว่าจะเก็บภาษีได้เพิ่มขึ้นปีละหลายหมื่นล้านบาท นำไปพัฒนาเศรษฐกิจของประเทศได้เพิ่ม